**Hoț de vreme**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În furtișaguri de secunde

Hălăduiesc încet prin vreme

Răpindu-le din când și unde

Din inimă înspre extreme.

Nu le trăiesc pe calea vie

Să le păstrez la anevoie

Durerea când va fi să vie

De-a mă-njosi cu o nevoie.

Mai știi, în timpul mai cuminte

Cu-apucături de meditații

Mi le-oi lua iar din aminte

Să le propun în inspirații.

Și nu m-atinge nici o frică

Cum și în ce fel sunt păstrate -

Gospodăria nu se strică

De-n ea prea multe-s adunate.

Mai șlefuiesc traiul cu furtul

Lăsându-l înțelept în urmă,

Iar porțiunea întreruptă

Doar în nimicuri iar se curmă.

Și duc o viață chiar perfectă

Tot câte-oleacă, câte-oleacă,

Iar vremea numai mă suspectă

Că eu o fac tot mai săracă.

Mi-s plini toți sacii din cămară,

Dar să-i socot nu am putere:

Alung lumina de afară

Să-i țin ascunși de-orice vedere.

Sunt încântat așa de sine

Nemulțămit de clipe care

Vor să se piardă prin senine

Visându-și aripi fiecare.

Victor Bragagiu